SKRIFTLIG FORESPØRGSEL E-0850/00

af Bart Staes (Verts/ALE) til Kommissionen

(21. marts 2000)

Om: Harmonisering af færdselstavler og hastighedsgrænser

Europa-Parlamentet har tidligere ved gentagne lejligheder forhørt sig om, hvorledes det forholder sig med harmoniseringen af færdselstavlerne på det transeuropæiske vejnet. En sådan harmonisering som foreslået i handlingsprogrammet 1995-2000 bidrager netop til at højne færdselssikkerheden i Europa. Når det gælder hastighedsgrænser og skiltningen på andre vejstrækninger, holder Kommissionen sig formentlig så tæt som muligt til subsidiaritetsprincippet. På denne måde kan EU-landene og de enkelte delstater selv udforme en færdselssikkerhedspolitik, hvori der tages hensyn til situationen på stedet.

1. Hvilke forslag i START-beretningen Model Signing Code (kodeks om standardskiltning) udarbejdet af Transinfrastrukturudvalgets Arbejdsgruppe om Motorveje er allerede virkeliggjort?

2. Hvilke forslag i START-beretningen Model Signing Code (kodeks om standardskiltning) udarbejdet af Transinfrastrukturudvalgets Arbejdsgruppe om Motorveje er endnu ikke virkeliggjort?

3. Hvornår vil de endnu ikke virkeliggjorte tiltag i START-beretningen blive virkeliggjort?

4. Påtænker Kommissionen supplerende foranstaltninger til en yderligere harmonisering af færdselstavlerne på det transeuropæiske vejnet? Hvilke forslag er i bekræftende fald til drøftelse? Hvorfor ser Kommissionen i benægtende fald bort fra supplerende foranstaltninger?

5. Påtænker Kommissionen foranstaltninger til harmonisering af hastighedsgrænserne på det transeuropæiske vejnet? Hvilke forslag er i bekræftende fald til drøftelse? Hvorfor ser Kommissionen i benægtende fald bort fra en mulig harmonisering af hastighedsgrænserne på det transeuropæiske vejnet?

6. Påtænker Kommissionen foranstaltninger til harmonisering af hastighedsgrænserne på andre vejstrækninger? Hvilke forslag er i bekræftende fald til drøftelse? Hvorfor ser Kommissionen i benægtende fald bort fra en mulig harmonisering af hastighedsgrænserne på andre vejstrækninger?

Svar afgivet på Kommissionens vegne af Loyola de Palacio

(25. maj 2000)

Start-gruppen, der blev nedsat på Kommissionens initiativ, og hvis opgaver blev fuldført i 1994, skulle evaluere de foranstaltninger, der skulle gøre det muligt at opnå det nødvendige interoperabilitets- og serviceniveau i det transeuropæiske vejnet. Til dette formål udarbejdede gruppen nogle henstillinger om harmonisering af færdselstavler.

Diskussionerne i Rådet under fransk formandskab i første halvår af 1995 viste imidlertid, at Rådet hverken anså disse henstillinger eller andre tilsvarende eller supplerende foranstaltninger til harmonisering af færdselstavler for at være højt prioriterede.

Kommissionen har ikke desto mindre i sinde at undersøge denne sag igen i forbindelse med en ny rapport om revision af retningslinjerne for det transeuropæiske vejnet. Denne rapport vil komme til behandling i Parlamentet og i Rådet til sommer.

Hvad angår harmonisering af hastighedsgrænserne, forelagde Kommissionen i 1988 et direktivforslag(1) med det formål at harmonisere hastighedsgrænserne for erhvervskøretøjer i Europa. Dette forslag blev ikke vedtaget, fordi det var umuligt for medlemsstaterne at blive enige om, hvilke værdier for de harmoniserede fartgrænser, man skulle bestemme sig for, om klassificeringen af de veje, hvor der skulle anvendes generelle hastighedsbegrænsninger, og ligeledes fordi visse stater ville påberåbe sig subsidiaritetsprincippet.

Vedtagelsen af Rådets direktiv 92/6/EØF af 10. februar 1992 om montering og anvendelse af hastighedsbegrænsende anordninger i visse klasser af motorkøretøjer i Fællesskabet(2), dvs. tunge køretøjer på mere end 12 ton samt lastvogne og busser på mere end 10 ton, har dog i mellemtiden givet en alternativ løsning til at indføre generelle hastighedsgrænser for tunge køretøjer i Europa.

Som en af prioriteterne i meddelelsen om trafiksikkerhed(3) af 17. marts 2000, foreslog Kommissionen, at dette direktivs anvendelsesområde skulle udvides til lettere erhvervskøretøjer.

Af disse grunde har Kommissionen til hensigt at trække det tidligere forslag om harmonisering af hastighedsgrænserne tilbage i henhold til de gældende procedurer. Kommissionen agter ikke på kort sigt at forelægge et nyt forslag herom.

(1) EFT C 33 af 9.2.1989.

(2) EFT L 57 af 2.3.1992.

(3) KOM(2000) 125 endelig udg.